## L’índex de producció industrial de la Comunitat Valenciana ha crescut un 3,5 % el mes de juliol

*** La consellera d’Innovació, Indústria, Comerç i Turisme afirma que “esta tendència sembla evidenciar que les mesures posades en marxa pel Consell estan funcionant”
* Segons Nuria Montes, “la Generalitat ha de ser sempre un suport constant en lloc d’un obstacle a la creació d’empreses”**

L’índex de producció industrial de la Comunitat Valenciana ha crescut un 3,5 % el mes de juliol segons les dades publicades per l’Institut Nacional d’Estadística (INE). La consellera d’Innovació, Indústria, Comerç i Turisme, Nuria Montes, ha valorat de manera molt positiva l’increment de la producció industrial, “que des de juliol ja ix de les xifres negatives en les quals estava a conseqüència d’una política heretada del govern anterior que no ha donat prioritat a la indústria”.

Nuria Montes ha afegit que “esta tendència sembla evidenciar que les polítiques empresarials posades en marxa pel Consell estan funcionant. Encara més, estes xifres van lligades a les que es van conéixer el mes de juny passat, en el qual la Comunitat Valenciana va presentar la segon millor dada de creació d’empreses dels últims vint anys”.

Segons les dades de l’INE, per destinació econòmica, els béns de consum en el seu conjunt van augmentar a la Comunitat Valenciana un 5 %. Quant a la resta, els béns d’equip van disminuir un 6,9 %, els béns intermedis van anotar un 8,8 % més i els de l’energia, un 0,1 % menys.

“Les polítiques empresarials de l’actual Govern Valencià han propiciat un clar canvi de tendència respecte a quan governava el Botànic i, encara que estem millorant, no ens conformem. La nostra missió és facilitar les coses a qui vulga desenrotllar un projecte empresarial a la Comunitat Valenciana. La Generalitat ha de ser sempre un suport constant en lloc d’un obstacle. I tal vegada per això cada vegada són més les empreses industrials que ens trien per a implantar-se”, ha afegit la consellera.

Entre les inversions més potents anunciades recentment, Montes ha recordat que Stadler fabricarà a Albuixech (València) més de 500 tramvies amb un contracte de 4.000 milions d’euros, o l’acord amb BP per a la creació d’un *hub* d’hidrogen verd en el polígon El Serrallo (Castelló de la Plana), amb una inversió de 2.000 milions d’euros.

A més, la consellera ha destacat que algunes d’eixes noves inversions industrials són d’alt valor afegit, com ara les de l’empresa estatunidenca Edwards Lifesciences, que, amb una inversió de 317 milions, construirà a Moncada un centre de fabricació de vàlvules cardíaques artificials en el qual es crearan més de 1.600 llocs de treball directes.

“I, per descomptat, la gigafactoria de PowerCo a Sagunt, que està suposant un enorme focus d’atracció empresarial en tota la comarca del Camp de Morvedre. Amb una inversió de 3.000 milions d’euros. La gigafactoria generarà aproximadament 3.000 llocs de treball directes i més de 20.000 indirectes”, ha afegit la representant del Govern Valencià.

Fecha: 10/09/2024